Analize și raportări cu privire la politici

Concluziile analizei progreselor înregistrate în perioada 2010-2014 în direcția atingerii obiectivelor stabilite pentru educație și formare profesională (2010-2014 review of progress towards the goals set for VET) au contribuit la dezbaterile în materie de politici care au avut loc între directorii generali pentru formare profesională (DGFP) sub egida Președinției elene și a celei italiene a Consiliului și în contextul reuniunilor Comitetului consultativ pentru formare profesională (CCFP). De asemenea, aceste concluzii au fost prezentate în cadrul conferinței din 29—30 septembrie 2014, organizate de centru și de Direcția Generală Educație și Cultură. De asemenea, centrul a contribuit la definirea noilor priorități în domeniul educației și formării profesionale. Centrul a publicat prezentări succinte ale sistemelor naționale de educație și formare profesională (Spotlights on VET) și a elaborat fișe individuale detaliate per țară privind politicile naționale în acest domeniu pentru toate statele membre și pentru Norvegia și Islanda. Aceste informații au contribuit la formularea recomandărilor specifice fiecărei țări pentru anul 2014, în cadrul semestrului european pentru coordonarea politicilor economice. Centrul și-a utilizat informațiile vaste privind politicile din domeniul educației și formării profesionale pentru a prezenta eforturile naționale de consolidare a capacității de inserție profesională a absolvenților acestui tip de educație și formare în contextul Cadrului comun de evaluare cu privire la progresele politicii din acest domeniu [informații publicate în Monitorul educației și formării pentru 2014 (2014 Education and Training Monitor)]. A fost publicată o selecție a indicatorilor statistici relevanți din perspectiva politicii în acest domeniu. Aceștia facilitează analizarea situației din fiecare stat membru. Centrul a contribuit la documentul emblematic al OCDE intitulat „Educația pe scurt” (Education at a Glance), furnizând indicatori calculați pe baza datelor obținute în cadrul Programului de evaluare internațională a competențelor adulților.

Instrumente comune europene, calificări și rezultatele obținute pe planul învățării

Centrul a asigurat coordonarea grupului consultativ pentru Cadrul european al calificărilor, în colaborare cu Comisia Europeană, și a analizat evoluțiile cadrelor naționale ale calificărilor din 36 de țări. Rezultatele au fost publicate în nota de informare intitulată „Cadrele calificărilor: influență în creștere și obstacole persistente” (Qualifications frameworks: expanding influence, persisting obstacles). Centrul a continuat să sprijine Cadrul european de referință pentru asigurarea calității în educație și formare profesională (EQAVET) și Sistemul european de credite pentru educație și formare profesională (ECVET). A fost publicată online actualizarea pentru 2014 a Inventarului european privind validarea învățării nonformale și informale (care acoperă 33 de țări). Centrul a publicat de asemenea nota de informare intitulată „Provocarea validării: cât de aproape este Europa de recunoașterea tuturor formelor de învățare?” (The validation challenge: how close is Europe to recognising all learning?). Site-ul Europass, gestionat de centru și disponibil în 27 de limbi, a atins un număr de 102 milioane de vizite de la lansarea sa (21,7 milioane de vizite în 2014 și 20,1 milioane în 2013). Utilizatorii au creat 47 de milioane de CV-uri online (13,1 milioane de CV-uri în 2014 și 9,8 milioane în 2013). Centrul a desfășurat activități de cercetare specifică în domeniul consolidării sinergiilor dintre instrumentele europene și a dezbătut rezultatele acestor activități în cadrul unei conferințe la nivel înalt organizată la Salonic, în perioada 28-29 noiembrie. În anul academic 2013/2014, centrul a coordonat ultimele 245 de vizite de studiu, efectuate de 2 709 specialiști din domeniul educației și formării profesionale din 34 de țări (programul s-a încheiat în luna septembrie 2014).

Învățarea în rândul adulților, tranzițiile și uceniciile

Cu scopul de a sprijini Alianța europeană pentru ucenicii, centrul a promovat cooperarea la nivel european și între statele membre în domeniul dezvoltării învățării bazate pe muncă (de tip ucenicie) și a analizat condițiile favorabile dezvoltării și extinderii formării prin ucenicie în diferite țări. În perioada 7-8 mai, centrul și Comisia Europeană au organizat la Salonic conferința europeană intitulată „Orientarea parteneriatelor pentru creștere” (Steering Partnerships for Growth), menită să ajute țările să găsească potențiali parteneri dispuși să coopereze pentru dezvoltarea unor sisteme de ucenicie. În vederea acestei conferințe, centrul a publicat nota de informare intitulată „Dezvoltarea uceniciilor” (Developing apprenticeships). Pentru a ajuta tinerii și lucrătorii să gestioneze cât mai bine tranzițiile profesionale și să obțină rezultate pozitive pe piața muncii, centrul a publicat de asemenea studiul intitulat „Navigând în ape tulburi: învățarea pentru carieră și pentru tranzițiile de pe piața muncii” (Navigating difficult waters: learning for career and labour market transitions).

Analiza competențelor

În anul 2014, centrul a preluat responsabilitatea Panoramei competențelor în UE. Centrul a pus la dispoziție online cele mai recente previziuni privind cererea și oferta de competențe (pentru perioada 2013-2025) și a contribuit la raportul întocmit de Consiliul agendei mondiale pentru ocuparea forței de muncă din cadrul Forumului Economic Mondial (al cărui membru a fost în perioada 2012-2014), intitulat Concordanța competențelor și nevoilor pieței muncii în economia mondială – Construirea de parteneriate sociale pentru competențe și locuri de muncă mai bune (Matching skills and labour market needs in the world economy – Building Social Partnerships for Better Skills and Better Jobs), raport care a fost prezentat la Davos-Klosters. A fost publicată nota de informare intitulată „Neconcordanța competențelor: fața ascunsă a problemei” (Skills mismatch: more than meets the eye). În luna februarie, centrul și OCDE au organizat la Paris cel de al doilea forum privind „competențele verzi”. În colaborare cu Fundația Europeană de Formare (ETF) și cu Organizația Internațională a Muncii (OIM), centrul a elaborat orientări privind metodele de a anticipa nevoile în materie de competențe. De asemenea, centrul a furnizat asistență Centrului internațional de formare al Organizației Internaționale a Muncii (ITC-ILO) pentru organizarea unui curs de formare pe tema „anticipării și concordanței competențelor”. Centrul a contribuit la publicația OCDE și a Uniunii Europene intitulată „Adaptarea migrației economice la nevoile pieței muncii” (Matching economic migration with labour market needs).

Impactul organizațional

Indicatorii-cheie de performanță demonstrează un impact organizațional considerabil: activitatea centrului este amplu citată în 97 de documente de politică ale Uniunii Europene. Centrul furnizează consultanță și expertiză atât în contextul evenimentelor organizate de Președinția Consiliului, cât și pentru reuniunile de la nivelul Uniunii ale părților interesate de la nivel înalt, cu scopul de a sprijini punerea în aplicare a politicilor (164 de contribuții). Centrul a organizat 69 de conferințe, ateliere și reuniuni cu reprezentanți de la nivel înalt ai instituțiilor naționale și ale UE. 92 % dintre participanți au evaluat aceste evenimente ca fiind foarte bune sau bune. Au fost descărcate aproximativ 6 00 000 de publicații ale centrului, inclusiv 71 000 de note de informare destinate factorilor de decizie și publicate în opt limbi. Aceste date demonstrează un interes ridicat pentru cunoștințele și perspectivele generate de centru. Importante mijloace europene de presă, inclusiv publicațiile Die Welt, Times Educational Supplement și El País, au publicat 745 de articole dedicate activității centrului. Publicațiile și studiile centrului au fost citate în jurnale academice sau științifice (413 citări în perioada 2013-2014).

Pentru informații suplimentare, a se consulta site-ul www.cedefop.europa.eu (Raportul anual și Raportul anual de activitate 2014).